Șeful Jandarmeriei a fugit din fața ziariștilor, fără scuze față de victime: ”În ce-i privește pe colegii mei, vă asigur că și-au făcut datoria”

Șeful Jandarmeriei Române, Sebastian Cucoș, are prima ieșire publică după reprimarea violentă a protestului de vineri seară din Piața Victoriei.

Lui Cucoş îi expiră, miercuri, al doilea și ultimul mandat de şase luni ca inspector-şef interimar al Jandarmeriei Române. Ministrul de Interne, Carmen Dan, a solicitat la începutul lunii avizul CSAT pentru numirea definitivă în funcție a lui Cucoș, dar președintele Klaus Iohannis a anunțat că avizul nu va fi dat până când organele judiciare vor lămuri intervenția brutală și disproporționată a jandarmeriei de vineri.

Primul mandat interimar de comandant al Jandarmeriei Române al lui Sebastian Cucoș a început pe 15 august 2017.

(Foto: Inquam Photos / Octav Ganea)

Principalele declarații făcute de Sebastian Cucoș:

Am 22 de ani de carieră militară, am evoluat treaptă cu treaptă. Nu am făcut decât să îmi iubesc țara

Am văzut polarizări diferite în spectrul media și nu numai cu privire la ultimele evenimente. Cei vinovați vor plăti, indiferent de unde sunt. Să le lăsăm să-și facă treaba

Jandarmii ăștia sunt aceiași pe care i-am văzut la inundații, care i-au scos pe oameni din zăpadă

Mă aflu în următoarea situație: am absolvit un examen. După absolvire e necesar avizul CSAT. E o procedură, durează. Nu fac decât să aștept ca acest parcurs procedural să se încheie

Dragi români, suntem în anul unirii. Să ne așezăm la calm, la moderație, la înțelegere

În ce privește colegii mei, vă asigur că și-au făcut datoria

Subliniez: dacă există cineva care se face vinovat de ceva, va fi investigat. Sper ca justiția să-și facă treaba cu prisosință

Cucoș a plecat fără să răspundă la nicio întrebare din partea jurnaliștilor.